Diari Oficial de la Generalitat Valenciana


Sumari del DOGV 4759, del 24-05-2004 (2004/5210)

RESOLUCIÓ de 12 de maig de 2004, de la direcció general de Personal Docent, per la qual s'anuncia la convocatòria d'adjudicació de llocs en comissió de servicis per a professors d'Ensenyament Secundari, durant el curs 2004/2005, en centres públics de Formació de Persones Adultes dependents de la Generalitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4759

Data del DOGV
:   24-05-2004

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2004/5210


Data del document
:   12-05-2004

Organisme emissor
:   Conselleria de Cultura, Educació i Esport

Tipus de document
:   Resolució

Descriptors 

:   * ensenyament secundari
    * personal docent
    * administració regional
    * educació
    * concurs administratiu

RESOLUCIÓ de 12 de maig de 2004, de la direcció general de Personal Docent, per la qual s'anuncia la convocatòria d'adjudicació de llocs en comissió de servicis per a professors d'Ensenyament Secundari, durant el curs 2004/2005, en centres públics de Formació de Persones Adultes dependents de la Generalitat Valenciana. [2004/5210]
  
La Llei 1/1995, de 20 de gener, de la Generalitat Valenciana, de Formació de les Persones Adultes, i el Decret 220/1999, de 23 de novembre, del Govern Valencià, regulen els programes formatius i establixen el currículum dels programes d'alfabetització i programes per a adquirir i actualitzar la formació bàsica de les persones adultes fins a l'obtenció del títol de Graduat en Educació Secundària a la Comunitat Valenciana.
  
Havent-se iniciat la implantació dels referits programes en els cursos anteriors, resulta necessari continuar amb el procediment excepcional ja iniciat per a adscriure professors d'Ensenyament Secundari als centres públics de Formació de Persones Adultes de titularitat de la Generalitat Valenciana que impartiran els programes formatius del segon nivell del Cicle II de la formació bàsica de les persones adultes durant el pròxim curs.
  
En este sentit, la present convocatòria de comissions de servicis té com a finalitat dotar d'un procediment d'adscripció, amb caràcter excepcional, a llocs de treball de nova creació a professors d'Ensenyament Secundari en centres públics de Formació de Persones Adultes durant el curs 2004/2005, que així ho sol·liciten.
  
La convocatòria es regirà per les bases següents:
  
I. Participants
  
Primera
  
Poden participar de forma voluntària en esta convocatòria els funcionaris de carrera dependents de la Generalitat Valenciana del cos de professors d'Ensenyament Secundari que es troben en situació de servici actiu i que ocupen llocs de treball amb caràcter definitiu.
  
Segona
  
Per a l'obtenció de destinació, es valoraran els mèrits acadèmics i professionals que s'hi al·leguen i justifiquen documentalment. En este sentit, es tindrà en compte amb caràcter prioritari haver exercit llocs en comissió de servicis durant el curs 2003/2004 en centres públics de Formació de Persones Adultes dependents de la Generalitat Valenciana, sempre que no existisca informe desfavorable de l'administració educativa.
  
Tercera
  
Per a poder sol·licitar els llocs es requerix pertànyer al cos de professors d'Ensenyament Secundari i haver adquirit l'especialitat corresponent per a poder impartir els camps de coneixement o àmbits d'experiència en què s'organitzen els ensenyaments corresponents al segon nivell del Cicle II de Formació de Persones Adultes, segons l'atribució d'especialitats del cos de professors d'Ensenyament Secundari que s'establix en l'annex II del Decret 220/1999, de 23 de novembre, del Govern Valencià, pel qual es regulen els programes formatius que figuren en la Llei 1/1995, de 20 de gener, de la Generalitat Valenciana, de Formació de les Persones Adultes, i s'establix el currículum dels programes d'alfabetització i programes per a adquirir i actualitzar la formació bàsica de les persones adultes fins a l'obtenció del títol de Graduat en Educació Secundària, a la Comunitat Valenciana, i també estar en possessió de les titulacions establides en l'Orde de 14 de juny de 2000, de la Conselleria de Cultura i Educació (DOGV núm. 3.781, de 28 de juny).
  
II. Format i emplenament de la petició
  
Quarta
  
Tots els participants hauran de presentar instància, ajustada al model oficial, que podran obtindre en les direccions territorials de Cultura, Educació i Esport de València, Castelló i Alacant dependents de la Conselleria de Cultura, Educació i Esport. La instància es dirigirà al director general de Personal Docent de esta Conselleria, i es presentarà en les esmentades direccions territorials.
  
Els funcionaris de carrera del cos de professors d'Ensenyament Secundari que ja van ser seleccionats en la convocatòria d'adjudicació de llocs en comissió de servicis per a professors d'Ensenyament Secundari durant el curs 2003/2004, solament hauran d'aportar la instància degudament omplida.
  
La resta de sol·licitants, hauran d'adjuntar document que acredite estar en possessió de la titulació o titulacions que els habiliten per a impartir els diferents mòduls del camp de coneixement o l'àmbit d'experiència en què s'organitzen els ensenyaments corresponents al segon nivell del Cicle II de Formació de Persones Adultes, segons l'atribució d'especialitats del cos de professors d'Ensenyament Secundari, segons s'indica en la base tercera de la present convocatòria. Podran adjuntar també tots els documents o certificats en què fonamenten la seua sol·licitud i que permeten acreditar els merits al·legats, aixi com un breu resum de l'experinecia docent en educació de persones adultes
  
Cinquena
  
En la instància s'indicarà el camp de coneixement o l'àmbit d'experiència que es posseïsca, i també l'especialitat del cos de professors d'Ensenyament Secundari, de les incloses en l'annex I d'esta resolució. Igualment s'ha de relacionar el centre o els centres que se sol·liciten dels inclosos en l'annex II.
  
Les peticions només podran referir-se a un camp de coneixement dels establits en el Decret 220/1999, de 23 de novembre, sempre que es posseïsca alguna de les especialitats del cos de professors d'Ensenyament Secundari, d'acord amb les atribucions ja mencionades. S'adjudicarà el primer centre amb vacant, en el mateix orde en què apareguen en la seua sol·licitud.
  
Tenint en compte que, amb la finalitat de completar la distribució horària assignada en un centre, en funció de les seues necessitats de professorat, és possible que s'opte per assignar una càrrega horària en un altre centre diferent, s'haurà d'indicar de forma explícita en la casella corresponent de la instància si s'està disposat, en el seu cas, a compatibilitzar l'horari lectiu entre més d'un centre de Formació de Persones Adultes d'aquells que han estat sol·licitats.
  
Sisena
  
Qualsevol dada omesa o consignada erròniament per l'interessat no podrà ser invocada a efectes de futures reclamacions, ni considerar per este motiu lesionats els seus interessos i drets.
  
Finalitzat el termini de presentació de sol·licituds, per cap concepte s'alterarà la petició, ni encara quan es tracte de l'orde de prelació dels centres sol·licitats. Si els codis resulten il·legibles, estan incomplets o no es col·loquen les dades en la casella corresponent, es consideraran no inclosos en la petició, i els participants hi perdran tots els drets.
  
III. Altres normes
  
Setena
  
El termini de presentació d'instàncies serà de deu dies a comptar des de l'endemà a la publicació d'esta convocatòria en el Diari Oficial de la Generalitat Valenciana.
  
Totes les condicions que s'exigixen en esta convocatòria han de tindre's complides o reconegudes en la data d'acabament del termini de presentació d'instàncies.
  
Huitena
  
Podrà ser anul·lada la destinació obtinguda per qualsevol participant que no s'haja ajustat a les normes de la convocatòria o no coincidisca amb les característiques declarades en la instància i la documentació corresponent.
  
Novena
  
La resolució provisional d'adjudicació de destinacions es publicarà al tauler d'anuncis dels Servicis Centrals de la Conselleria de Cultura, Educació i Esport, i també en els de les direccions territorials.
  
Una vegada publicada la resolució anterior els sol·licitants disposaran de dos dies per a renunciar a les destinacions obtingudes Transcorreguts estos dies es publicarà la resolució definitiva.
  
DISPOSICIÓ FINAL
  
De conformitat amb el que s'establix els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i els articles 8, 14 i 46 de la Llei Reguladora de la Jurisdicció Contenciosa Administrativa, el present acte, que posa fi a la via administrativa podrà ser recorregut potestativament en reposició o bé cabrà plantejar directament recurs contenciós administratiu, en els terminis i davant dels òrgans que s'indiquen a continuació:
  
a) El recurs de reposició haurà d'interposar-se davant del director general de Personal Docent d'esta Conselleria en el termini d'un mes, a comptar des del sendemà de la seua publicació.
  
b) El recurs contenciós administratiu haurà de plantejar-se davant del Jutjat Contenciós Administratiu de València en el termini de dos mesos, a comptar des del sendemà de la seua publicació.
  
València, 12 de maig de 2004.- El director general de Personal Docent: José Antonio Rovira Jover.